Når Venstre i Thisted Kommune fremover skal holde gruppemøder i kommunalbestyrelsen, vil den nuværende borgmester fra partiet, Lene Kjelgaard Jensen, ikke længere deltage. Det erfarer Limfjordupdate.dk, som har fået det bekræftet af flere kilder i Venstre i Thisted. Beslutningen kommer, efter gruppeformand Niels Jørgen Pedersen for nylig blev valgt som Venstres borgmesterkandidat i Thisted til kommunalvalget 2017. Lene Kjelgaard Jensen vil derfor give plads til den nye kandidat. En beslutning, der i Venstre betegnes som "naturlig og udramatisk". Lene Kjelgaaard har samtidigt meddelt gruppeformændene i kommunalbestyrelsen, at de fremover indkaldes til møder, hvor aktuelle politiske emner diskuteres, og hvor man tilrettelægger de kommende emner i kommunalbestyrelsen. Det første møde i formandsgruppen afholdes ifølge Limfjordupdate.dk fredag.

Referat:
Thisteds borgmester, Lene Kjelgaard Jensen, deltager ikke længere i Venstres gruppemøder i kommunalbestyrelsen. Ganske udramatisk, lyder det fra partiet om den beslutning.